Die onafhanklike polisieondersoekdirektoraat (Opod) sal binnekort ’n interne verslag ontvang oor ’n beweerde gekonkel met sy eie statistieke.
Prof. Thuli Madonsela, destyds die openbare beskermer, het toe reeds in ’n brief, wat Netwerk24 gesien het, geskryf haar kantoor het inligting ontvang dat Opod sake voortydig sluit.
Hy skryf daarin hy het bewus geword van honderde sake in KwaZulu-Natal wat dalk onreëlmatig gesluit is. Hy het ook ’n beëdigde verklaring van ’n fluitjieblaser aangeheg, waarin beweer is senior bestuur by Opod tree onwettig op.
Volgens die fluitjieblaser is ondersoeke onder die term “spesiale sluiting” afgehandel. Sake wat onder dié term gesluit is, het ingesluit korrupsie in die polisie, marteling en aanranding en mense wat in aanhouding dood is, asook ’n verkragting deur ’n polisiebeampte.